Bétera continua donant suport al xicotet comerç a través de la campanya “Ara més que mai, comerç local!”
03 de març de 2021

El recinte de Casa Nebot ha acollit durant el matí de hui la presentació de la campanya “Ara més que mai, comerç local!” consistent en la col·locació de banderoles i lones als carrers del municipi per a donar una major visibilitat i estimular les compres en el comerç de proximitat.

L'Alcaldessa de Bétera, Elia Verdevío, i el regidor del Comerç, Joaquín Gómez al costat de membres de la directiva de l'Associació de Comerciants de Bétera (ACB), comerciants participants en la campanya i alumnes i docents del certificat de Disseny de Productes Gràfics del Taller d'Ocupació 2019-2020 han presentat aquest matí aquesta campanya. Una iniciativa promoguda per la regidoria de Comerç per a posar en valor el comerç local i incentivar les compres en el municipi.

Per a la campanya s'han dissenyat unes banderoles i lones que s'han estructurat en tres àrees temàtiques com són els principals eixos comercials de la població, els sectors d'activitat i els comerciants de Bétera. Tot gràcies a la labor duta a terme pels alumnes del certificat de professionalitat de Disseny de Productes Gràfics al capdavant del qual es troba la docent, Amparo Pínter, dins del programa Taller d'Ocupació 2019-2020.

Aquesta cartelleria ha sigut pensada i creada en diversos formats i colors per a fer-la més dinàmica i atractiva. Una part important d'aquesta campanya ha sigut la cara dels nostres comerciants perquè ells coneixen els gustos de la seua clientela i representen un dels valors propis del comerç de proximitat com és el tracte personalitzat, pròxim, humà i de confiança.

De cadascuna de les àrees temàtiques s'han editat fins a 4 models diferents a fi de fer-la cridanera per a captar l'atenció dels nostres veïns i veïnes. A més en tots ells apareixen uns eslògans amb la resta de fortaleses i valors pròpies del xicotet comerç, com són:

\- Perquè són els nostres veïns i familiars i coneixen en tot moment el que necessitem.

\- Perquè donen identitat als nostres barris i sempre estan al nostre costat.

\- Perquè el comerç local és el motor d'una ciutat sostenible i contribueix a generar riquesa i ocupació.

“Aquesta campanya pretén conscienciar a la ciutadania de la importància que les compres es realitzen en els nostres comerços locals. Ara més que mai el nostre suport és fonamental per a reactivar l'economia i mantindre aquests negocis”, ha manifestat el regidor de Comerç, Joaquín Gómez.

Per part seua, l'Alcaldessa ha destacat que “junts fem poble, atés que la unió fa la força i ens fa més representatius”. Elia Verdevío, ha destacat la labor tan important de l'associacionisme, representat hui per membres de la directiva de l'ACB, i en la qual es constata la necessitat de treballar colze a colze amb l'administració local. Al seu torn, ha recalcat que des de l'Ajuntament “sempre tindran la nostra mà”.

I ha conclòs, reiterant l'agraïment a aquells comerciants que “han prestat la seua imatge a aquesta campanya” i als alumnes del Taller d'Ocupació “per aquesta labor tan professional, cuidada i en benefici del nostre comerç”.